Leta 1994 je Ladeju uspel preboj v svetovni vrh. Ta preboj je nakazal že na Evropskem dvoranskem prvenstvu, na katerem je s časom 46.53 s tremi stotinkami prednosti slavil pred Rusom Mihailom Vdovinom. Sredi avgusta tistega leta je sledilo še Evropsko prvenstvo v Helsinkih. V finski prestolnici je Ladejo pritekel do zlata v teku na 400 m, potem ko je bil hitrejši od drugouvrščenega, rojaka in branilca naslova Rogerja Blacka, in tretjeuvrščenega, Švicarja Matthiasa Rusterholza. Na vrh odra za zmagovalce se je prebil še v štafeti, s katero je v postavi David McKenzie-Black-Brian Whittle-Ladejo postavil čas 2:59.13 in prepričljivo zmagal, pred francosko in rusko štafeto. Teden kasneje se je Ladejo udeležil še Iger Commonwealtha v kanadski Victorii. Tam je, tokrat v dresu angleške reprezentance, osvojil srebro na 400 m, s časom 45.11 je zaostal le za Kenijcem Charlesom Gitongo (45.00). Na igrah je sodeloval tudi kot član angleške štafete, ki je v postavi McKenzie-Peter Crampton-Adrian Patrick-Ladejo pritekla do prvega mesta, pred jamajško in trinidadsko štafeto.